Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim fil-forma ta' Skambju ta' Ittri bejn l-Unjoni Ewropea u l-Federazzjoni Russa relatata mal-amministrazzjoni tal-kwoti tar-rata tariffarja li japplikaw għall-esportazzjonijiet ta' njam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi konformi ma' dak il-Ftehim /* KUMM/2011/0726 finali - 2011/0329 (NLE) */





MEMORANDUM TA’ SPJEGAZZJONI Fil-kuntest tal-proċess ta' adeżjoni fid-WTO, il-Federazzjoni Russa qablet li tnaqqas ir-rati tad-dazju tal-esportazzjoni applikabbli bħalissa fuq il-prodotti tal-injam mhux maħdum. Għal ċertu tipi ta' njam, jiġifieri xi speċijiet ta' njam koniferu, ir-Russja qablet li tiftaħ il-kwoti tariffarji għall-esportazzjonijiet ta' dawk il-prodotti u talloka sehem speċifiku tal-kwota lill-UE. Il-kwoti ġew iffissati f'livell li jkun relattivament kbir għall-UE - tal-inqas meta titqies id-domanda mistennija għall-ewwel perjodi ta' applikazzjoni. Ir-rati tad-dazju tal-esportazzjoni u l-kwoti tar-rata tariffarja, kif ukoll is-sehem ta' dawk il-kwoti allokati għall-esportazzjonijiet lejn l-UE, ġew inklużi fl-Iskeda tal-Konċessjonijiet tar-Russja, li se tkun annessa mal-Protokoll ta' adeżjoni tar-Russja mad-WTO. Ftehim bilaterali, fil-forma ta' skambju ta' ittri, (minn hawn 'il quddiem imsejjaħ il-"Ftehim"), innegozjat bejn l-UE u l-Federazzjoni Russa stabbilixxa dispożizzjonijiet ġenerali dwar l-implimentazzjoni tas-sehem mill-kwoti tar-rata tariffarja għall-esportazzjonijiet tal-prodotti tal-injam lejn l-UE. B'mod partikolari, il-Ftehim jipprovdi l-kwantitajiet tas-sehem tal-UE mill-kwoti tar-rata tariffarja għandhom jiġu ġestiti mill-UE, u li l-Federazzjoni Russa għandha toħroġ liċenzji tal-esportazzjoni bbażati fuq id-dokumentazzjoni tal-importazzjoni rilevanti maħruġa mill-UE. . Il-Ftehim jistipula wkoll l-elaborazzjoni mill-UE u l-Federazzjoni Russa ta' modalitajiet tekniċi iktar dettaljati dwar il-ġestjoni tal-kwoti tar-rati tariffarji mid-dħul fis-seħħ tal-Ftehim. Modalitajiet tekniċi bħal dawn jinsabu fi Protokoll, negozjat bejn l-UE u l-Gvern tal-Federazzjoni Russa (minn hawn 'il quddiem imsejjaħ il-"Protokoll"). Il-Protokoll jistabbilixxi r-regoli li jirrigwardaw il-ġestjoni tal-kwoti tar-rata tariffarja tal-esportazzjoni u tal-esportazzjonijiet fi ħdan dawk il-kwoti, inklużi d-dispożizzjonijiet dwar il-kooperazzjoni tal-awtoritajiet kompetenti tal-Unjoni Ewropea u l-Gvern tal-Federazzjoni Russa meħtieġa biex jiġi żgurat it-tħaddim adegwat tas-sistema. Sabiex tiġi żgurata l-applikazzjoni effettiva tas-sistema ta' ġestjoni stipulata fil-Ftehim u fil-Protokoll sal-mument tal-adeżjoni tal-Federazzjoni Russa mad-WTO, il-Ftehim u l-Protokoll għandhom jiġu applikati provviżorjament mid-data ta' dik l-adeżjoni. Il-Kummissjoni għandu jkollha s-setgħa li tadotta d-dispożizzjonijiet neċessarji għall-ġestjoni tal-kwantitajiet tal-kwoti tar-rata tariffarja allokati għall-esportazzjonijiet lejn l-UE permezz ta' att implimentattiv. 2011/0329 (NLE) Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim fil-forma ta' Skambju ta' Ittri bejn l-Unjoni Ewropea u l-Federazzjoni Russa relatata mal-amministrazzjoni tal-kwoti tar-rata tariffarja li japplikaw għall-esportazzjonijiet ta' njam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi konformi ma' dak il-Ftehim IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) l-ewwel subparagrafu, flimkien mal-Artikolu 218(5) tiegħu, Wara li kkunsidra l-proposta mill-Kummissjoni Ewropea[1], Billi: (1) Fi […] il-Kunsill awtorizza lill-Kummissjoni biex tiftaħ negozjati għall-adeżjoni tal-Federazzjoni Russa mal-Organizzazzjoni Dinjija tal-Kummerċ (minn issa 'l quddiem imsejħa d-“WTO”). (2) Meta tqis l-importanza ekonomika għall-Unjoni Ewropea tal-importazzjonijiet ta' njam mhux maħdum u l-importanza li għandha l-Federazzjoni Russa għall-Unjoni Ewropea bħala fornitur ta' njam mhux maħdum, il-Kummissjoni nnegozjat mal-Federazzjoni Russa impenji mill-Federazzjoni Russa biex tnaqqas jew telimina d-dazji tal-esportazzjoni applikati bħalissa inkluż fuq l-injam mhux maħdum. (3) Dawn l-impenji, li se jsiru parti mill-Iskeda tad-WTO għall-Konċessjonijiet tal-Federazzjoni Russa mal-adeżjoni tagħha mad-WTO, jinkludu l-kwoti tar-rati tariffarji għall-esportazzjoni tat-tipi speċifikati ta' njam koniferuż, li sehem minnu kien allokat għall-esportazzjonijiet lejn l-Unjoni Ewropea. (4) Fil-kuntest tan-negozjati li jirrigwardaw l-adeżjoni tal-Federazzjoni Russa mad-WTO, il-Kummissjoni nnegozjat, f'isem l-Unjoni, mal-Federazzjoni Russa, fi ftehim fil-forma ta' skambju ta' ittri relatati mal-amministrazzjoni ta' dawk il-kwoti tar-rati tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea (minn hawn 'il quddiem imsejjaħ "il-Ftehim"). (5) Kif previst f'dak il-Ftehim, l-UE u l-Federazzjoni Russa nnegozjaw modalitajiet tekniċi dettaljati dwar il-ġestjoni tal-kwoti tar-rata tariffarja, li jinsabu fi ftehim fil-forma tal-Protokoll innegozjat bejn l-UE u l-Gvern tal-Federazzjoni Russa (minn hawn 'il quddiem imsejjaħ "il-Protokoll"). (6) Il-Ftehim u l-Protokoll għandhom jiġu ffirmati f’isem l-Unjoni, bil-kundizzjoni tal-konklużjoni tiegħu f’data aktar tard. (7) Fid-dawl tal-bżonn li tiġi żgurata l-implimentazzjoni tas-sistema ta' ġestjoni neċessarja għall-kwoti tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea sa mid-data tal-adeżjoni tal-Federazzjoni Russa mad-WTO, il-Ftehim u l-Protokoll għandhom japplikaw b'mod provviżorju. (8) Sabiex jiġu żgurati kundizzjonijiet uniformi għall-implimentazzjoni tad-dispożizzjonijiet tal-Ftehim u l-Protokoll rigward il-ġestjoni tal-kwoti tar-rati tariffarji li japplikaw għall-esportazzjonijiet tal-injam mill-Federazzjoni Russa lejn l-UE, u li jimplimentaw is-setgħat konferiti lill-Kummissjoni. Dawk is-setgħat għandhom jiġu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[2] (minn hawn 'il quddiem ir-"Regolament Nru 182/2011"). (9) Il-proċedura ta' eżami għandha tintuża għall-adozzjoni tal-atti ta' implimentazzjoni li jirrigwardaw il-ġestjoni fl-UE tal-kwoti tar-rati tariffarji li japplikaw għall-esportazzjonijiet tal-injam mill-Federazzjoni Russa, peress li dawk l-atti huma atti li jirrelataw mal-politika kummerċjali komuni u għalhekk huma koperti mill-Artikolu 2(3)(b)(iv) tar-Regolament Nru 182/2011, ADOTTAT DIN ID-DEĊIŻJONI: Artikolu 1 L-iffirmar tal-Ftehim fil-forma ta' Skambju ta' Ittri bejn l-Unjoni Ewropea u l-Federazzjoni Russa relatata mal-amministrazzjoni tal-kwoti tar-rata tariffarja li japplikaw għall-esportazzjonijiet ta' njam mill-Federazzjoni Russa lejn l-Unjoni Ewropea u tal-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi konformi ma' dak il-Ftehim, huwa b'dan approvat f'isem l-Unjoni, bil-kundizzjoni tal-konklużjoni ta' dawn il-ftehimiet. It-testi tal-Ftehim u l-Protokoll li jridu jiġu ffirmati huma mehmuża ma' din id-Deċiżjoni. Artikolu 2 Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Ftehim u l-Protokoll, bil-kundizzjoni li jiġu konklużi, lill-persuna jew persuni indikati min-negozjatur tal-Ftehim u l-Protokoll. Artikolu 3 Il-Ftehim u l-Protokoll għandhom ikunu applikati provviżorjament, skont il-Ftehim u l-Artikolu 27, paragrafu 3, tal-Protokoll rispettivament, mid-data tal-adeżjoni tal-Federazzjoni Russa fid-WTO. Artikolu 4 Il-Kummissjoni għandha tadotta regoli dettaljati dwar il-metodu ta' allokazzjoni tal-awtorizzazzjonijiet tal-kwoti skont l-Artikolu 5, paragrafu 2 tal-Protokoll, u kwalunkwe dispożizzjonijiet oħra meħtieġa għall-ġestjoni mill-Unjoni Ewropea tal-kwantitajiet tal-kwoti tariffarji allokati għall-esportazzjonijiet lejn l-Unjoni Ewropea. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 5. Artikolu 5 1. Il-Kummissjoni għandha tkun megħjuna minn kumitat. Dak il-kumitat għandu jkun kumitat fl-ambitu tat-tifsira tar-Regolament (UE) Nru 182/2011. 2. Meta ssir referenza għal dan l-Artikolu, għandu japplika l-Artikolu 5 tar-Regolament (UE) Nru 182/2011. Artikolu 6 Din id-Deċiżjoni għandha tidħol fis-seħħ dakinhar tal-adozzjoni tagħha. Magħmul fi Għall-Kunsill Il-President FTEHIM fil-forma ta' skambju ta' ittri bejn l-Unjoni Ewropea u l-Federazzjoni Russa dwar l-amministrazzjoni tal-kwoti tar-rati tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea. Ittra Nru 1 [Ittra mill-Federazzjoni Russa] …………, ………..2011 Eċċellenza, Wara n-negozjati bejn il-Federazzjoni Russa u l-Unjoni Ewropea (minn hawn 'il quddiem - il-Partijiet), il-Partijiet qablu li l-kwoti tar-rati tariffarji applikabbli għall-esportazzjonijiet tal-injam mill-Federazzjoni Russa lejn l-Unjoni Ewropea li huma suġġetti għad-dazji tal-esportazzjoni għandhom ikunu implimentati kif ġej: - Il-Federazzjoni Russa rrappreżentata mill-Gvern tal-Federazzjoni Russa għandha tiftaħ kwoti ta' rati tariffarji bbażati fuq l-Iskeda ta' Konċessjonijiet u Impenji dwar il-Prodotti li l-Federazzjoni Russa impenjat ruħha għalihom fl-Organizzazzjoni Dinjija tal-Kummerċ, inkluż is-sehem mill-kwota allokata għall-Unjoni Ewropea fuq bażi annwali. Il-Federazzjoni Russa għandha toħroġ liċenzji ta' esportazzjoni bbażati fuq id-dokumentazzjoni tal-importazzjoni rilevanti maħruġa mill-Unjoni Ewropea, stipulat li l-esportaturi Russi jissodisfaw ir-rekwiżiti applikabbli kollha għall-esportazzjoni. L-Unjoni Ewropea għandha ġġestixxi s-sehem tal-kwoti tar-rati tariffarji allokati lilha permezz tal-proċeduri interni tagħha. Il-Federazzjoni Russa ma għandhiex tapplika l-limiti jew is-subdiviżjonijiet fi ħdan is-sehem tal-kwoti tar-rati tariffarji li huma allokati lill-Unjoni Ewropea. - Kull tliet xhur, l-awtoritajiet kompetenti tal-Partijiet għandhom jiskambjaw dejta dwar l-utilizzazzjoni tal-kwoti tar-rati tariffarji. Modalitajiet tekniċi, inklużi d-dettalji tal-kooperazzjoni bejn l-awtoritajiet tal-Federazzjoni Russa u l-Unjoni Ewropea kif ukoll il-proċessi amministrattivi għandhom ikunu elaborati mill-awtoritajiet kompetenti tal-Partijiet sad-dħul fis-seħħ tal-ftehim stabbilit f'din l-ittra. F'każ li l-Unjoni Ewropea tikkonferma l-qbil tagħha mal-ftehim stabbilit f’din l-ittra, nipproponi li din l-ittra u l-ittra ta' tweġiba tal-Unjoni Ewropea jistabbilixxu l-Ftehim bejn il-Federazzjoni Russa u l-Unjoni Ewropea relatata mal-amministrazzjoni tal-kwoti tar-rata tariffarja li japplikaw għall-esportazzjonijiet ta' njam mill-Federazzjoni Russa lejn l-Unjoni Ewropea, u dan il-Ftehim għandu jidħol fis-seħħ fid-data li fiha l-Partijiet jiskambjaw in-notifiki bil-miktub li jiċċertifikaw li huma lestew il-proċeduri interni rispettivi tagħhom. Dan il-Ftehim għandu jiġu applikat provviżorjament mid-data tal-adeżjoni tal-Federazzjoni Russa fl-Organizzazzjoni Dinjija tal-Kummerċ. Dejjem tiegħek [F'isem il-Federazzjoni Russa] Ittra Nru 2 [Ittra mill-Unjoni Ewropea] …………, ……….. Eċċellenza, Għandi l-unur ngħarrfek li rċevejt l-ittra tiegħek bid-data tal-lum, li tgħid dan li ġej: "Wara n-negozjati bejn l-Unjoni Ewropea u l-Federazzjoni Russa (minn hawn 'il quddiem - il-Partijiet), il-Partijiet qablu li l-kwoti tar-rati tariffarji applikabbli għall-esportazzjonijiet tal-injam mill-Federazzjoni Russa lejn l-Unjoni Ewropea li huma suġġetti għad-dazji tal-esportazzjoni għandhom ikunu implimentati kif ġej: - Il-Federazzjoni Russa rrappreżentata mill-Gvern tal-Federazzjoni Russa għandha tiftaħ kwoti ta' rati tariffarji bbażati fuq l-Iskeda ta' Konċessjonijiet u Impenji dwar il-Prodotti li l-Federazzjoni Russa impenjat ruħha għalihom fl-Organizzazzjoni Dinjija tal-Kummerċ, inkluż is-sehem mill-kwota allokata għall-Unjoni Ewropea fuq bażi annwali. Il-Federazzjoni Russa għandha toħroġ liċenzji ta' esportazzjoni bbażati fuq id-dokumentazzjoni tal-importazzjoni rilevanti maħruġa mill-Unjoni Ewropea, stipulat li l-esportaturi Russi jissodisfaw ir-rekwiżiti applikabbli kollha għall-esportazzjoni. L-Unjoni Ewropea għandha tiġġestixxi s-sehem tal-kwoti tar-rati tariffarji allokati lilha permezz tal-proċeduri interni tagħha. Il-Federazzjoni Russa ma għandhiex tapplika l-limiti jew is-subdiviżjonijiet fi ħdan is-sehem tal-kwoti tar-rati tariffarji li huma allokati lill-Unjoni Ewropea. - Kull tliet xhur, l-awtoritajiet kompetenti tal-Partijiet għandhom jiskambjaw dejta dwar l-utilizzazzjoni tal-kwoti tar-rati tariffarji. Modalitajiet tekniċi, inklużi d-dettalji tal-kooperazzjoni bejn l-awtoritajiet tal-Unjoni Ewropea u l-Federazzjoni Russa kif ukoll il-proċessi amministrattivi għandhom ikunu elaborati bejn l-awtoritajiet rispettivi tal-Partijiet sad-dħul fis-seħħ tal-ftehim stabbilit f'din l-ittra. F'każ li l-Unjoni Ewropea tikkonferma l-qbil tagħha mal-ftehim stabbilit f’din l-ittra, nipproponi li din l-ittra u l-ittra ta' tweġiba tal-Unjoni Ewropea jistabbilixxu l-Ftehim bejn il-Federazzjoni Russa u l-Unjoni Ewropea relatata mal-amministrazzjoni tal-kwoti tar-rata tariffarja li japplikaw għall-esportazzjonijiet ta' njam mill-Federazzjoni Russa lejn l-Unjoni Ewropea, u dan il-Ftehim għandu jidħol fis-seħħ fid-data li fiha l-Partijiet jiskambjaw in-notifiki bil-miktub li jiċċertifikaw li huma lestew il-proċeduri interni rispettivi tagħhom. Dan il-Ftehim għandu jiġi applikat provviżorjament mid-data tal-adeżjoni tal-Federazzjoni Russa fl-Organizzazzjoni Dinjija tal-Kummerċ." L-Unjoni Ewropea għandha l-unur tikkonferma l-qbil tagħha mal-kontenut ta' din l-ittra. Dejjem tiegħek [F’isem l-Unjoni Ewropea] Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi konformi mal-Ftehim fil-forma ta' skambju ta' ittri bejn l-Unjoni Ewropea u l-Federazzjoni Russa relatati mal-amministrazzjoni ta' dawk il-kwoti tar-rati tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea TAQSIMA 1 KAMP TA’ APPLIKAZZJONI U DEFINIZZJONIJIET Artikolu 1 1. Dan il-Protokoll huwa adottat bejn l-Unjoni Ewropea u l-Gvern tal-Federazzjoni Russa (minn hawn 'il quddiem imsejħa "l-Partijiet") biex jimplimenta l-Ftehim fil-forma ta' skambju ta' ittri bejn il-Federazzjoni Russa u l-Unjoni Ewropea ta' [XX xxxxxx 2011] relatati mal-amministrazzjoni ta' dawk il-kwoti tar-rati tariffarji li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea (minn hawn 'il quddiem imsejjaħ "il-Ftehim"). 2. Dan il-Protokoll jistipula modalitajiet tekniċi tal-amministrazzjoni tal-kwoti tar-rata tariffarja msemmija fil-paragrafu 1 ta' dan l-Artikolu, inklużi d-dettalji tal-kooperazzjoni bejn l-awtoritajiet tal-Unjoni Ewropea (minn hawn 'il quddiem imsejħa "l-UE") u l-Federazzjoni Russa (minn hawn 'il quddiem imsejħa r-"Russja"), u japplika għall-esportazzjonijiet mir-Russja lejn l-UE tal-prodotti koperti. 3. Għall-finijiet ta’ dan il-Protokoll: (a) it-terminu "prodotti koperti" jfisser il-prodotti speċifikati fl-Anness mal-Parti V tal-Iskeda tar-Russja tal-Konċessjonijiet u l-Impenji dwar il-Prodotti fid-WTO (minn hawn 'il quddiem imsejħa "l-Iskeda ta' Impenji tar-Russja"); (b) it-terminu "kwota tariffarja" jfisser kwantità speċifikata ta' prodotti koperti li jistgħu jiġu esportati mir-Russja lejn l-UE fil-limiti stabbiliti fl-Anness mal-Parti V tal-Iskeda ta' Impenji tar-Russja, matul perjodu limitat, li jibbenefika minn tnaqqis fid-dazji tal-esportazzjoni applikati mir-Russja; id-dazji applikabbli għall-esportazzjonijiet li saru fil-kwota tariffarja għandhom ikunu dawk speċifikati fl-Iskeda ta' Impenji tar-Russja. (c) it-terminu "importatur" ifisser persuna fiżika jew ġuridika ta' kwalunkwe Stat Membru tal-UE (minn hawn 'il quddiem imsejħa "l-Istati Membri tal-UE") li jkun beħsiebu jimporta prodotti koperti lejn l-UE mir-Russja; (d) it-terminu "esportatur" ifisser persuna fiżika jew ġuridika mir-Russja li tkun beħsiebha tesporta prodotti mir-Russja lejn l-UE; (e) it-terminu "awtorizzazzjoni tal-kwota" jfisser dokument maħruġ mill-awtoritajiet kompetenti tal-Istat(i) Membru/i tal-UE kkonċernat(i) lil impotatur, li jikkonferma d-dritt ta' dan l-importatur li jaċċessa l-kwota tariffarja; (f) it-terminu "liċenzja għall-esportazzjoni" jfisser dokument maħruġ mill-awtorità kompetenti tar-Russja lil espotatur, li jikkonferma d-dritt ta' dan l-esportatur li jaċċessa l-kwota tariffarja. 4. L-allokazzjoni tal-kwoti tariffarji skont dan il-Protokoll għandhom ikunu ggwidati mill-prinċipju ta' allokazzjoni ġusta u ekwitabbli tal-opportunitajiet tal-kummerċ lill-parteċipanti kollha tal-kummerċ. B'mod partikolari, il-Partijiet se jfittxu l-preservazzjoni tal-kundizzjonijiet kompetittivi fis-suq tal-prodotti kkonċernati, u l-evitar ta' kummerċ spekulattiv tat-titoli tal-kwoti tariffarji. 5. Ir-rekwiżiti stabbiliti f'dan il-Protokoll ma jippreġudikaw l-ebda rekwiżit futur li jista' jiġi introdott jew applikat b'konformità ma' att ġuridiku applikat fit-territorju tar-Russja, bil-kundizzjoni li dawk ir-rekwiżiti futuri jkunu applikabbli b'mod ġenerali għall-attività tal-kummerċ fil-prodotti, inklużi dawk li japplikaw speċifikament għall-prodotti koperti, u li jkunu konsistenti mal-obbligi tar-Russja skont il-Ftehim li Jistabbilixxi l-Organizzazzjoni Dinjija tal-Kummerċ (minn hawn 'il quddiem "il-Ftehim tad-WTO"). Taqsima 2 PERJODU TA' KWOTA TARIFFARJA Artikolu 2 1. Ir-Russja għandha tiftaħ il-kwoti tariffarji allokati lill-UE għall-kwantitajiet stabbiliti fl-Anness mal-Parti V tal-Iskeda tal-Impenji tar-Russja, fuq bażi ta' kull sena. Kwoti tariffarji bħal dawn għandhom jinfetħu għal perjodu ta' 12-il xahar konsekuttiv li jikkorrispondu għal kull sena kalendarja, minn hawn 'il quddiem imsejjaħ "il-perjodu tal-kwota". 2. Jekk dan il-Protokoll jidħol fis-seħħ iktar tard mill-31 ta' Jannar ta' sena kalendarja partikolari, il-perjodu tal-kwota għal dik is-sena għandu jinftiehem li hu l-perjodu f'xhur kalendarji sħaħ bejn id-data tad-dħul fis-seħħ ta' dan il-Protokoll u l-31 ta' Diċembru tal-istess sena. Taqsima 3 KLASSIFIKAZZJONI Artikolu 3 1. Il-klassifikazzjoni tal-prodotti koperti huma bbażati fuq in-nomenklatura tat-tariffi u l-istatistika applikata fir-Russja. Kull emenda għan-nomenklatura tat-tariffi u l-istatistika tar-Russja li tikkonċerna prodotti koperti jew kwalunkwe deċiżjoni relatata mal-klassifikazzjoni tal-prodotti, ma għandux ikollha l-effett li tannulla l-impenji ta' tnaqqis fid-dazju tal-esportazzjoni meħuda mir-Russja kif stabbilit fl-Anness mal-Parti V tal-Iskeda tal-Impenji tar-Russja fi ħdan il-limiti kwantitattivi indikati hemmhekk. 2. Ir-Russja timpenja ruħha li tagħmel kwalunkwe tibdiliet fin-nomenklatura tat-tariffi u tal-istatistika applikata fit-territorju li jikkonċerna l-prodotti koperti, inkluża deskrizzjoni sħiħa tal-prodotti kkonċernati, disponibbli għall-Kummissjoni Ewropea (minn hawn 'il quddiem imsejħa l-"Kummissjoni") tal-inqas 30 jum qabel dakinhar tad-dħul tagħhom fis-seħħ fir-Russja. TAQSIMA 4 AWTORIZZAZZJONIJIET TAL-KWOTA ARTIKOLU 4 1. L-użu tal-kwoti tariffarji mill-importaturi għandhom ikunu suġġetti għall-ħruġ ta' awtorizzazzjoni tal-kwota mill-awtoritajiet kompetenti tal-Istati Membri tal-UE. L-awtorizzazzjonijiet tal-kwota għandhom jinħarġu fil-forma ta' kopja stampata. Introduzzjoni ta' emendi, inklużi dawk għal raġunijiet tekniċi, f'awtorizzazzjonijiet tal-kwota maħruġa mhumiex permessi. F'każ li kwalunkwe emenda tkun teħtieġ li tiġi introdotta, l-awtorizzazzjoni tal-kwota għandha tiġi rtirata u għandha tinħareġ awtorizzazzjoni tal-kwota rispettiva ġdida. 2. L-applikazzjoni mill-importaturi għall-awtorizzazzjonijiet tal-kwota għal perjodu tal-kwota kkonċernat għandu jsir mhux qabel l-1 ta' Ottubru għas-sena kalendarja li tippreċedi dik tal-perjodu tal-kwota, u mhux iktar tard mill-1 ta' Diċembru tas-sena kalendarja korrispondenti għall-perjodu tal-kwota. 3. Kull awtorizzazzjoni ta' kwota għandha tinħareġ għall-ammont ta' prodotti stabbiliti mill-kuntratt jew minn prekuntratt għall-prodotti koperti kkonċernati bejn importatur u esportatur (minn hawn 'il quddiem imsejħa rispettivament "il-kuntratt" u l-"prekuntratt"). Artikolu 5 1. L-awtoritajiet kompetenti tal-Istati Membri tal-UE għandhom joħorġu awtorizzazzjonijiet tal-kwota fir-rigward tal-applikazzjonijiet kollha għall-importazzjoni mir-Russja ta' prodotti koperti sal-kwantitajiet tal-kwota tariffarja rilevanti, bil-kundizzjoni li l-importatur ikun bagħat il-kuntratt jew il-prekuntratt, u b'konformità mal-allokazzjoni tal-kwota tariffarja mill-Kummissjoni skont il-paragrafu 2 ta' dan l-Artikolu. 2. Il-Kummissjoni għandha talloka l-awtorizzazzjonijiet tal-kwota skont wieħed mill-metodi li ġejjin: (a) skont l-ordni kronoloġiku tal-wasla tan-notifika, mill-awtoritajiet kompetenti tal-Istati Membri tal-UE għal għand il-Kummissjoni, tal-applikazzjonijiet minn importaturi individwali; jew (b) skont il-kategoriji t-"tradizzjonali" u l-"ġodda" tal-importaturi; f'dak il-każ, il-Kummissjoni għandha tiddetermina għal kull perjodu tal-kwota, il-proporzjon tal-kwantità totali allokata għall-importaturi tradizzjonali (fil-firxa ta' 70 % sa 85 %) u għal importaturi ġodda (fil-firxa ta' 30 % sa 15 %), rispettivament. 3. Għall-finijiet tal-paragrafu 2 ta' dan l-Artikolu: (a) "importaturi tradizzjonali" għandha tfisser importaturi li jistgħu jippruvaw illi fil-mument tal-applikazzjoni tagħhom għal awtorizzazzjoni tal-kwota: (i) kisbu u użaw awtorizzazzjonijiet tal-kwota skont din it-Taqsima għall-prodotti koperti, f'kull wieħed miż-żewġ perjodi ta' kwota preċedenti. u (ii) importaw mir-Russja għal fl-UE medja ta' tal-inqas 5 000 m3 tal-prodotti koperti tul kull wieħed miż-żewġ perjodi ta' kwota preċedenti. (b) "importaturi ġodda" għandha tfisser importaturi ħlief dawk imsemmija fl-ewwel subparagrafu (a) ta' dan il-paragrafu. Jekk dan il-Protokoll jidħol fis-seħħ iktar tard mill-31 ta' Jannar ta' sena kalendarja partikolari, għall-finijiet tas-subparagrafu (a) ta' dan il-paragrafu, il-volum meħtieġ tal-importazzjonijiet mir-Russja għall-ewwel perjodu ta' kwota għandu jkun ikkalkulat fuq bażi prorata, kif ġej: M = (5000/12)*t fejn M tirrappreżenta l-volum meħtieġ tal-importazzjonijiet mir-Russja għall-ewwel perjodu tal-kwota; t tirrappreżenta l-għadd ta' xhur kalendarji sħaħ mid-data tad-dħul fis-seħħ ta' dan il-Protokoll sal-31 ta' Diċembru tal-istess sena. 4. Jekk il-metodu msemmi fil-paragrafu 2(b) ta' dan l-Artikolu jkun applikat mill-Kummissjoni matul l-ewwel tliet perjodi ta' kwota wara d-dħul fis-seħħ ta' dan il-Protokoll, id-definizzjoni ta' "importatur tradizzjonali" għal dik il-fini għandha tkun dawk l-importaturi li jistgħu jippruvaw li impurtaw mir-Russja għal fl-UE medja ta' tal-inqas 5 000 m3 tal-prodotti koperti matul perjodu ta' referenza li jrid jiġi ddeterminat. 5. L-awtorizzazzjonijiet tal-kwota għandhom ikunu nominali fuq id-detentur tal-kwota. Awtorizzazzjonijiet bħal dawn għandhom ikunu validi għall-perjodu kollu tal-kwota u għall-importazzjonijiet fit-territorju doganali kollu tal-UE. Artikolu 6 1. Awtorizzazzjoni ta' kwota għandha tikkonforma ma' kwalunkwe waħda mill-forom stabbiliti fl-Anness ta' dan il-Protokoll. 2. Kull awtorizzazzjoni ta' kwota għandha tiċċertifika inter alia li l-kwantità tal-prodott ikkonċernat titpaċa mal-limitu kwantitattiv rilevanti stabbilit għall-prodott ikkonċernat fl-Iskeda ta' Impenji tar-Russja. Artikolu 7 1. Għal kull awtorizzazzjoni ta' kwota individwali maħruġa, il-Kummissjoni għandha tinforma minnufih lill-awtorità kompetenti tar-Russja bl-identità tad-detentur tal-awtorizzazzjoni tal-kwota, l-identità tal-esportatur u l-kwantità tal-kwota kkonċernata. 2. Il-Kummissjoni għandha tinforma minnufih lill-awtorità kompetenti tar-Russja bl-irtirar ta' kwalunkwe awtorizzazzjoni ta' kwota diġà maħruġa, kif ukoll dwar kwalunkwe duplikati li jkunu waslu, u l-awtorizzazzjonijiet ta' kwoti mhux użati u rritornati mill-importaturi. Il-bilanċ tal-kwota disponibbli taħt il-limitu kwantitattiv stabbilit fl-Iskeda ta' Impenji tar-Russja għall-prodotti kkonċernati għandha tkun immodifikata għall-ammont korrispondenti. 1. L-awtorità kompetenti tar-Russja għandha żżomm reġistri tal-informazzjoni mibgħuta lilha skont il-paragrafi 1 u 2 ta' dan l-Artikolu. Dawn ir-reġistri għandhom jinkludu b'mod partikolari l-identità tad-detentur għal kull awtorizzazzjoni tal-kwota u l-kwantità tal-prodotti kkonċernati mill-awtorizzazzjoni tal-kwota. Taqsima 5 IL-LIċENZJI TAL-ESPORTAZZJONIJIET Artikolu 8 1. L-użu tal-kwoti tariffarji mill-esportaturi għandu jkun suġġett għall-ħruġ ta' liċenzja tal-esportazzjoni mill-awtoritajiet kompetenti tar-Russja. 2. Biex japplika għal liċenzja tal-esportazzjoni, esportatur għandu jibgħat lill-awtorità kompetenti tar-Russja, id-dokumenti stipulati mil-leġiżlazzjoni tar-Russja kif stabbilit fil-paragrafu 3 ta' dan l-Artikolu, u l-oriġinali, duplikat jew kopja tal-awtorizzazzjoni tal-kwota mogħtija lill-importatur skont l-Artikolu 5 ta' dan il-Protokoll. L-ammont ta' prodotti stabbilit fil-kuntratt għandu jikkorrispondi mal-ammont ta' prodotti stabbiliti fl-awtorizzazzjoni tal-kwota mibgħuta mill-esportatur. Fejn esportatur jipprovdi kopja tal-awtorizzazzjoni tal-kwota, il-liċenzja għandha tinħareġ biss malli jintbagħat l-oriġinal jew id-duplikat ta' dik l-awtorizzazzjoni tal-kwota. 3. Fid-data tad-dħul fis-seħħ ta' dan il-Protokoll, id-dokumenti meħtieġa skont il-leġiżlazzjoni tar-Russja għall-finijiet tal-ħruġ ta' liċenzja tal-esportazzjoni huma: (a) applikazzjoni mimlija kif suppost għal liċenzja tal-esportazzjoni kemm bil-miktub u kemm f'format elettroniku; (b) kopja tal-kuntratt; (c) kopja tad-dokument li jipprova li l-esportatur huwa rreġistrat mal-awtoritajiet fiskali tar-Russja; u (d) kopja tad-dokument li jipprova li l-ħlas għall-għoti tal-liċenzja tħallas. Mingħajr preġudizzju għall-paragrafu 5 tal-Artikolu 1 ta' dan il-Protokoll, l-ebda dokument addizzjonali ma għandu jkun meħtieġ mingħand l-esportatur għall-fini tal-ħruġ ta' liċenzja tal-esportazzjoni. 4. L-awtorità kompetenti tar-Russja għandha taċċetta l-applikazzjonijiet għal-liċenzji tal-esportazzjoni sa mill-15 ta' Ottubru tas-sena kalendarja li tippreċedi l-perjodu tal-kwota, sal-15 ta' Diċembru tas-sena kalendarja korrispondenti għall-perjodu tal-kwota. 5. Il-ħlasijiet tal-liċenzji msemmiija fil-paragrafu 3(d) ta' dan l-Artikolu għandhom ikunu dawk stipulati mill-atti legali relatati għar-regolament dwar l-għoti tal-liċenzji tal-esportazzjoni ġenerali fil-Federazzjoni Russa. Artikolu 9 1. Sakemm esportatur jissodisfa r-rekwiżiti applikabbli kollha kif stabbilit fl-Artikolu 8 ta' dan il-Protokoll, l-awtorità kompetenti tar-Russja għandha toħroġ liċenzja fir-rigward tal-konsenji tal-prodotti koperti fid-destinazzjoni tad-detentur tal-awtorizzazzjoni tal-kwota. 2. Il-liċenzja tal-esportazzjoni għandha tinħareġ għall-ammont ta' prodotti stabbiliti bil-kuntratt. 3. Il-liċenzja tal-esportazzjoni għandha tkun nominali fuq l-esportatur. Hija għandha tispeċifika wkoll l-identità tal-importatur. 4. Il-liċenzja tal-esportazzjoni ma għandu jkollha l-ebda valur legali għall-esportazzjoni f'territorji doganali li mhumiex l-UE u lanqas għall-esportazzjoni għal importatur ħlief id-detentur tal-awtorizzazzjoni tal-kwota. Artikolu 10 Jekk id-deċiżjoni tal-awtorità kompetenti tar-Russja dwar applikazzjoni għal liċenzja tal-esportazzjoni tkun pożittiva, hija għandha toħroġ liċenzja tal-esportazzjoni f'perjodu ta' żmien li ma jaqbiżx l-għaxart ijiem tax-xogħol mid-data ta' meta tintbagħat l-applikazzjoni. Artikolu 11 1. Il-liċenzji tal-esportazzjoni għandhom jiskadu fl-aħħar tas-sena kalendarja li l-kwota tariffarja korrispondenti kienet miftuħa għaliha. 2. F'każ li l-Kummissjoni tkun infurmat lill-awtorità kompetenti tar-Russja li awtorizzazzjoni tal-kwota ġiet irtirata, din l-awtorità għandha tikkanċella l-liċenzja tal-esportazzjoni diġà maħruġa, sakemm l-informazzjoni tkun waslet għand dik l-awtorità kompetenti qabel ir-rilaxx mid-dwana tal-esportazzjoni tal-prodotti koperti minn dik il-liċenzja tal-esportazzjoni. Jekk l-awtorità kompetenti tar-Russja tkun innotifikata biss bl-irtirar tal-awtorizzazzjoni tal-kwota wara r-rilaxx doganali tal-esportazzjoni tal-prodotti koperti mil-liċenzja tal-esportazzjoni korrispondenti, dik l-esportazzjoni għandha titpaċa mal-limiti kwantitattivi stabbiliti għall-perjodu tal-kwota li l-liċenzja tal-esportazzjoni nħarġet għalih. Artikolu 12 1. L-esportatur għandu jibgħat l-oriġinali jew id-duplikat tal-liċenzja tal-esportazzjoni lill-uffiċċju tad-dwana Russa kompetenti fil-waqt tal-preżentazzjoni tal-prodotti għar-rilaxx doganali għall-esportazzjoni. 2. Konsenji suċċessivi bl-użu tal-istess liċenzja tal-esportazzjoni għandhom ikunu possibbli sal-limitu kwantitattiv tal-liċenzja tal-esportazzjoni. 3. Korrezzjonijiet fil-liċenzji tal-esportazzjoni, inklużi dawk għal raġunijiet tekniċi, mhumiex permessi. Jekk l-emendi jkunu neċessarji, il-liċenzja għandha tiġi kkanċellata u għandha tinħareġ liċenzja tal-esportazzjoni emendata rispettivament ġdida. Meta l-kwantità li trid tiġi effettivament esportata tkun iktar baxxa mill-kwantità stabbilita fil-liċenzja tal-esportazzjoni, il-liċenzja tal-esportazzjoni tista' tintuża bla bżonn li tiġi emendata. Artikolu 13 1. Il-prodotti koperti mil-liċenzja tal-esportazzjoni għandhom ikunu rilaxxati għall-esportazzjoni fid-dwana fir-Russja matul il-perjodu tal-validità tal-liċenzja Id-dwana Russa għandha tirrilaxxa dawn il-prodotti għall-esportazzjonijiet mingħajr dewmien, b'konformità mal-leġiżlazzjoni doganali applikata fir-Russja. 2. Il-prodotti rrilaxxati għall-esportazzjonijiet fid-dwana fir-Russja, kif stipulat fil-paragrafu 1 ta' dan l-Artikolu, jistgħu jintbagħtu mir-Russja anke jekk il-perjodu tal-validità tal-liċenzja tal-esportazzjoni għal dawk il-prodotti jkun skada. Dawn l-esportazzjonijiet għandhom jitpaċew mal-limiti kwantitattivi stabbiliti għall-perjodu tal-kwota li l-liċenzja tal-esportazzjoni nħarġet għalih, anke jekk il-konsenja tal-prodotti tkun seħħet wara dak il-perjodu. 3. Għall-finijiet tal-paragrafu 2 ta' dan l-Artikolu, il-konsenja tal-prodotti titqies li tkun saret fid-data li fiha tkun tgħabbiet fuq il-mezz ta' trasport użat għall-esportazzjoni kif jidher mill-polza tat-tagħbija tagħha jew xi dokument ieħor ta’ trasport. Taqsima 6 KWANTITAJIET MGħODDIJA GħAS-SENA TA' WARA Artikolu 14 1. Meta kwota tariffarja għal grupp ta' prodott ma tintużax kollha, kwantitajiet mhux użati ta' dik il-kwota li ma jkunux jaqbżu s-7 fil-mija tal-kwantitajiet totali ta' dik il-kwota tariffarja jistgħu jingħaddew għall-kwota tariffarja korrispondenti għas-sena kalendarja ta' wara. Il-Kummissjoni għandha tinnotifika lill-awtorità kompetenti tar-Russja jekk tkun beħsiebha tuża d-dispożizzjoni ta' dan il-paragrafu mhux qabel il-15 ta' Jannar u mhux wara t-28 ta' Frar tas-sena kalendarja ta' wara s-sena korrispondenti tal-perjodu tal-kwota. L-awtorità kompetenti tar-Russja għandha tikkonferma, fi żmien 30 jum minn dakinhar li tasal in-notifika, il-kwantitajiet addizzjonali għall-kwota tariffarja għall-grupp(i) tal-prodotti kkonċernati li jirriżulta mill-kwantitajiet mgħoddija mis-sena ta' qabel. 2. Barra minn hekk is-sehem/l-ishma tal-kwota/i tariffarja/i mgħoddija għas-sena ta' wara skont il-paragrafu 1 ta' dan l-Artikolu, sa 3% oħra tal-kwota/i tariffarja/i rilevanti tista' tingħadda skont il-paragrafu 1 ta' dan l-Artikolu, fuq ftehim bejn il-Partijiet. Il-Kummissjoni għandha tinnotifika lill-awtorità kompetenti tar-Russja jekk tkun beħsiebha tuża d-dispożizzjoni ta' dan il-paragrafu mhux qabel il-15 ta' Jannar u mhux wara t-28 ta' Frar tas-sena kalendarja ta' wara s-sena korrispondenti tal-perjodu tal-kwota. L-awtorità kompetenti tar-Russja għandha tinforma lill-Kummissjoni bid-deċiżjoni tagħha fi żmien 60 jum mid-data tal-wasla tan-notifika mill-Kummissjoni. 3. Il-kwantitajiet mgħoddija skont il-paragrafi 1 u 2 ta' dan l-Artikolu jistgħu jseħħu darba tul sena kalendarja meta tittieħed/jittieħdu d-deċiżjoni(jiet) dwar il-kwantitajiet mgħoddija. Kwalunkwe aġġustamenti għal-limiti kwantitattivi li jirriżultaw mill-kwantitajiet mgħoddija għandhom jaffettwaw biss is-sena kalendarja meta tittieħed id-deċiżjoni dwar il-kwantitajiet mgħoddija. Taqsima 7 SKAMBJI TA' INFORMAZZJONI Artikolu 15 1. Bil-ħsieb li s-sistema ta' monitoraġġ issir effettiva kemm jista' jkun u biex jiġu mminimizzati l-possibilitajiet għal abbuż u l-evażjoni tas-sistema tal-kwota tariffarja dwar il-prodotti koperti kif maqbul bejn ir-Russja u l-UE: (a) il-Kummissjoni għandha tinforma lill-awtorità kompetenti tar-Russja sa mhux aktar tard mill-ħames jum tax-xogħol ta' kull xahar bl-awtorizzazzjonijiet tal-kwota maħruġa matul ix-xahar ta' qabel; (b) l-awtorità kompetenti tar-Russja għandha tinforma lill-Kummissjoni sa mhux aktar tard mill-ħames jum tax-xogħol ta' kull xahar bil-liċenzji tal-esportazzjoni maħruġa matul ix-xahar ta' qabel; (c) l-awtoritajiet doganali tar-Russja għandhom jinformaw lill-Kummissjoni sa mhux aktar tard minn 39 jum wara tmiem kull tielet xahar bil-volumi u l-valuri tal-prodotti koperti esportati lejn l-UE matul dawk it-tliet xhur preċedenti; (d) il-Kummissjoni għandha tinforma lill-awtorità kompetenti tar-Russja sa mhux aktar tard minn 39 jum wara tmiem kull tielet xahar bil-volumi u l-valuri tal-prodotti importati lejn l-UE matul dawk it-tliet xhur preċedenti. 2. Mingħajr preġudizzju għall-iskambju perjodiku ta' informazzjoni dwar il-liċenzji tal-esportazzjoni u l-awtorizzazzjonijiet tal-kwota skont il-paragrafu 1 ta' dan l-Artikolu, il-Partijiet qablu li jiskambjaw l-informazzjoni statistika disponibbli relatata mal-kummerċ fil-prodotti koperti fl-intervalli xierqa, filwaqt li jiġu kkunsidrati l-iqsar perjodi li fihom tħejjiet l-informazzjoni kkonċernata. Din l-informazzjoni għandha tkopri l-awtorizzazzjonijiet tal-kwota u l-liċenzji tal-esportazzjoni maħruġa u l-istatistika tal-importazzjoni u l-esportazzjoni fir-rigward tal-prodotti kkonċernati. 3. Fil-każ ta' kwalunkwe diskrepanza sinifikanti u filwaqt li jiġu kkunsidrati l-fatturi tal-ħin involuti fir-rigward tal-informazzjoni pprovduta skont il-paragrafi 1 jew 2 ta' dan l-Artikolu, kwalunkwe Parti tista' titlob konsultazzjonijiet li għandhom iseħħu minnufih. Taqsima 8 FORMOLA U PRODUZZJONI TAL-AWTORIZZAZZJONIJIET TAL-KWOTA U DISPOżIZZJONIJIET KOMUNI LI JIKKONċERNAW L-ESPORTAZZJONIJIET LEJN L-UE ARTIKOLU 16 1. Il-formola tal-awtorizzazzjoni tal-kwota għandha timtela bir-Russu jew b'waħda mil-lingwi uffiċjali tal-UE. F'każ li l-formola timtela f'waħda mil-lingwi uffiċjali tal-UE, meta tintbagħat lill-awtorità kompetenti tar-Russja din l-awtorizzazzjoni tal-kwota għandha tkun akkumpanjata bit-traduzzjoni tagħha għar-Russu ċċertifikata minn nutar pubbliku fir-Russja skont il-leġiżlazzjoni tar-Russja. 2. Kull dokument għandu jkollu fuqu numru ta' identifikazzjoni biex jiġi identifikat bih. Dan in-numru għandu jkun magħmul mill-elementi li ġejjin: (a) żewġ ittri li jidentifikaw il-pajjiż esportatur kif gej: RU; (b) żewġ ittri li jidentifikaw l-Istat Membru tal-UE li jkun ħareġ l-awtorizzazzjoni tal-kwota, kif ġej: BE = il-Belġju BG = il-Bulgarija CZ = ir-Repubblika Ċeka DK = id-Danimarka DE = il-Ġermanja EE = l-Estonja EL = il-Greċja ES = Spanja FR = Franza IE = l-Irlanda IT = l-Italja CY = Ċipru LV = il-Latvja LT = il-Litwanja LU = il-Lussemburgu HU = l-Ungerija MT = Malta NL = il-Pajjiżi l-Baxxi AT = l-Awstrija PL = il-Polonja PT = il-Portugall RO = ir-Rumanija SI = is-Slovenja SK = is-Slovakkja FI = il-Finlandja SE = l-Isvezja GB = ir-Renju Unit; (c) numru b’żewġ ċifri li jidentifika s-sena kkonċernata li jikkorrispondi għall-aħħar żewġ ċifri fis-sena, eż "12" għas-sena 2012; u (d) numru b'ħames ċifri li jitilgħu wara xulxin minn 00001 sa 99999 allokat għall-Istat Membru tal-UE intenzjonat li jagħti r-rilaxx mid-dwana. Artikolu 17 1. Fil-każ ta' serq, telf jew qerda ta' awtorizzazzjoni tal-kwota, l-importatur jista' japplika mal-awtorità kompetenti tal-Istat Membru tal-UE kkonċernat għal duplikat. Id-duplikat ta' kwalunkwe awtorizzazzjoni tal-kwota ta' dan it-tip li tkun inħarġet b’dan il-mod irid ikollu fuqu t-timbru "duplikat". 2. Id-duplikat għandu jkollu fuqu d-data tal-awtorizzazzjoni tal-kwota oriġinali. Taqsima 9 KOOPERAZZJONI AMMINISTRATTIVA ARTIKOLU 18 L-UE u r-Russja għandhom jikkooperaw mill-qrib fl-implimentazzjoni tad-dispożizzjonijiet ta' dan il-Protokoll. Għal dan il-għan, il-kuntatti u l-iskambji ta’ fehmiet, inkluż dawk dwar materji tekniċi, għandhom jiġu ffaċilitati miż-żewġ Partijiet. Artikolu 19 1. Bil-ħsieb li jiġi żgurat it-tħaddim effettiv ta' dan il-Protokoll, l-UE u r-Russja jaqblu li jieħdu l-passi kollha meħtieġa biex jipprevjenu, jinvestigaw u jieħdu kwalunkwe azzjoni legali u/jew amministrattiva neċessarja kontra l-evażjoni, l-iktar permezz ta' trasbord jew rispedizzjoni ta' prodotti, falsifikazzjoni ta' dokumenti, dikjarazzjoni falza dwar il-kwantitajiet, deskrizzjoni jew klassifikazzjoni tal-merkanzija. 2. Fil-qafas tal-kooperazzjoni msemmija fil-paragrafu 1 ta' dan l-Artikolu, il-Kummissjoni u l-awtorità kompetenti tar-Russja għandhom jiskambjaw kwalunkwe informazzjoni kkunsidrata minn kwalunkwe Parti li hi ta' użu fil-prevenzjoni tal-evażjoni jew il-ksur tad-dispożizzjonijiet ta' dan il-Protokoll. Dan it-tagħrif jista’ jinkludi, fuq talba ta' kwalunkwe Parti, kopji tad-dokumentazzjoni rilevanti kollha, fejn ikun disponibbli. 3. Meta informazzjoni disponibbli għall-Kummissjoni jew għall-awtorità kompetenti tar-Russja tkun tindika jew tidher li tindika li d-dispożizzjonijiet ta' dan il-Protokoll qed jiġu evażi jew miksura, il-Partijiet għandhom jikkooperaw mill-qrib u bl-urġenza xierqa, u jistgħu jaqblu li jieħdu kwalunkwe miżuri neċessarji għall-prevenzjoni ta' kwalunkwe evażjoni jew ksur ta' dan it-tip. Artikolu 20 1. F’każ li kwalunkwe Parti temmen li, fuq bażi ta’ informazzjoni disponibbli, dan il-Protokoll qiegħed ikun evitat jew miksur, dik il-Parti tkun tista’ titlob konsultazzjonijiet li għandhom isiru minnufih. 2. Fuq inizjattiva tagħhom stess jew fuq talba tal-Parti l-oħra, l-awtoritajiet xierqa ta' kwalunkwe Parti għandhom iwettqu l-inkjesti xierqa, jew jirranġaw biex isiru dawn l-inkjesti, dwar operati li huma, jew jidhru li huma, evażjoni jew ksur ta' dan il-Protokoll. Kwalunkwe Parti għandha tikkomunika r-riżultati ta' dawn l-inkjesti lill-Parti l-oħra, inkluża kwalunkwe informazzjoni pertinenti oħra li tippermetti li tiġi ddeterminata l-kawża tal-evażjoni jew ksur. Artikolu 21 Sabiex tkun żgurata l-applikazzjoni korretta ta’ dan il-Protokoll, l-UE u r-Russja għandhom joffru għajnuna reċiproka għall-verifika tal-awtentiċità taċ-ċertifikati u l-preċiżjoni tal-awtorizzazzjonijiet tal-kwota maħruġa. Artikolu 22 1. Verifika sussegwenti ta' awtorizzazzjonijiet tal-kwota għandha ssir b'eċċezzjoni, meta l-awtorità kompetenti tar-Russja jkollha dubji raġjonevoli dwar l-awtentiċità tagħhom. F’każijiet bħal dawn, l-awtoritajiet kompetenti tar-Russja għandhom jirritornaw l-awtorizzazzjoni tal-kwota lill-Kummissjoni Ewropea filwaqt li jagħtuha r-raġunijiet tal-forma u s-sustanza li tiġġustifika inkjesta. 2. Ir-riżultati tal-verifiki sussegwenti li jkunu saru skont il-paragrafi 1 ta' dan l-Artikolu għandhom jiġu kkomunikati lill-awtoritajiet kompetenti tar-Russja fi żmien mhux aktar tard minn għaxart ijiem tax-xogħol. L-informazzjoni kkommunikata għandha tindika jekk l-awtorizzazzjoni tal-kwota ddisputata tapplikax għall-allegat detentur u jekk dawn il-prodotti humiex eliġibbli għall-esportazzjoni skont l-arranġamenti stabbiliti minn dan il-Protokoll. 2. L-użu tal-proċedura ta' verifika speċifikata f’dan l-Artikolu ma għandux ikun ta' ostaklu għar-rilaxx ta' liċenzji għall-esportazzjoni. Għal din il-fini, u mingħajr preġudizzju għall-Artikolu 10 ta' dan il-Protokoll, l-awtorità kompetenti tar-Russja għandha toħroġ il-liċenzja tal-esportazzjoni korrispondenti fi żmien ħamest ijiem tax-xogħol wara l-wasla tal-konferma tal-awtentiċità ta' awtorizzazzjoni ta' kwota skont il-paragrafu 2 ta' dan l-Artikolu. Taqsima 10 ARRANġAMENTI TRANżITORJI Artikolu 23 1. Sakemm l-UE tadotta l-miżuri interni neċessarji għall-ġestjoni tal-kwoti tariffarji, l-awtorità kompetenti tar-Russja ma għandhiex titlob l-oriġinal jew duplikat tal-awtorizzazzjoni tal-kwota bħala kundizzjoni għall-ħruġ ta' liċenzja tal-esportazzjoni skont l-Artikolu 8 ta' dan il-Protokoll. 2. L-UE għandha tagħmel notifika bil-miktub tal-adozzjoni tal-miżuri interni msemmija fil-paragrafu 1 ta' dan l-Artikolu. Mal-wasla ta' dik in-notifika għand l-awtorità kompetenti tar-Russja, l-arranġament tranżitorju deskritt fil-paragrafu 1 ta' dan l-Artikolu għandu jintemm. 3. F'każ li dan il-Protokoll jidħol fis-seħħ wara l-31 ta' Jannar ta' sena kalendarja partikolari, il-kwota tariffarja għal dik is-sena għandha tapplika prorata. Għal dik il-fini, ir-Russja għandha tiftaħ kwota tariffarja kkalkulata kif ġej (minn hawn 'il quddiem imsemmi il-"kwota tariffarja tranżitorja"): Qt = (Q :12)*Tt, fejn Q tirrappreżenta l-kwota tariffarja; Qt tirrappreżenta l-kwota tariffarja tranżitorja; Tt tirrappreżenta l-għadd ta' xhur kalendarji sħaħ mid-data tad-dħul fis-seħħ ta' dan il-Protokoll sal-31 ta' Diċembru tal-istess sena. 4. Matul l-applikazzjoni tal-arranġamenti tranżitorji stabbiliti f'dan l-Artikolu, id-dispożizzjonijiet ta' dan il-Protokoll għandhom japplikaw mutatis mutandis . Taqsima 11 KONSULTAZZJONIJIET Artikolu 24 1. Għandhom isiru konsultazzjonijiet dwar kwalunkwe differenzi bejn il-Partijiet li jistgħu jinħolqu mill-applikazzjoni ta' dan il-Protokoll u l-Ftehim fuq talba ta' kwalunkwe Parti. Kull konsultazzjoni għandha ssir bi spirtu ta' kooperazzjoni u b'xewqa ta' rikonċiljazzjoni tad-differenzi bejn il-Partijiet. 2. Fejn dan il-Protokoll jipprovdi li l-konsultazzjonijiet għandhom isiru minnufih, il-Partijiet jimpenjaw ruħhom li jużaw il-mezzi raġjonevoli kollha biex jiżguraw li dan jintlaħaq. 3. Il-konsultazzjonijiet għandhom ikunu rregolati mid-dispożizzjonijiet li ġejjin: (a) kwalunkwe talba għal konsultazzjonijiet għandha ssir b'notifika bil-miktub lill-Parti l-oħra; (b) talba ta' dan it-tip għandha tistabbilixxi r-raġunijiet għall-konsultazzjonijiet; (c) il-konsultazzjonijiet għandhom jibdew fi żmien xahar mid-data tal-wasla ta' dik it-talba; u (d) il-konsultazzjonijiet għandhom jaspiraw li jaslu għal soluzzjoni li fuqha jaqblu ż-żewġ naħat fi żmien xahar mill-bidu tagħhom, sakemm il-perjodu ma jkunx estiż bi ftehim mal-Partijiet. Taqsima 12 SOLUZZJONI GħAT-TILWIM ARTIKOLU 25 1. Jekk Parti tikkunsidra li l-Parti l-oħra naqset milli taqdi l-obbligi tagħha skont dan il-Protokoll jew skont il-Ftehim, u l-konsultazzjonijiet skont l-Artikolu 24 ta' dan il-Protokoll ikunu naqsu milli jaslu għal soluzzjoni li jaqblu fuqha iż-żewġ partijiet fil-perjodu taż-żmien stabbilit fis-subparagrafu (d) tal-paragrafu 3 ta' dak l-Artikolu, dik il-Parti tista' titlob li jitwaqqaf bord ta' konċiljazzjoni skont l-Artikolu 3 tad-Deċiżjoni tal-Kunsill għall-Kooperazzjoni stabbilit mill-Ftehim dwar is-Sħubija u l-Kooperazzjoni li Jistabbilixxi Sħubija Bejn il-Komunitajiet Ewropej u l-Istati Membri Tagħhom, minn Naħa, u l-Federazzjoni Russa, min-Naħa l-Oħra, tal-24 ta' Ġunju 1994, sabiex jiġu stabbiliti r-regoli tal-proċedura biex tinsab soluzzjoni għat-tilwim skont dak il-Ftehim, adottat fis-7 ta' April 2004 (minn issa 'l quddiem, "Id-Deċiżjoni tal-PCA dwar Soluzzjoni għat-Tilwim"). 2. Meta jsir rikors għall-bord ta' konċiljazzjoni skont il-paragrafu 1 ta' dan l-Artikolu, għandhom japplikaw id-dispożizzjonijiet tad-Deċiżjoni tal-PCA dwar soluzzjoni għat-tilwim, bl-eċċezzjoni tal-Artikolu 2 ta' dik id-Deċiżjoni fir-rigward tal-konsultazzjonijiet. Huwa mifhum li kull meta dik id-Deċiżjoni tkun tirreferi għal tilwim rigward il-Ftehim dwar is-Sħubija u l-Kooperazzjoni li Jistabbilixxi Sħubija Bejn il-Komunitajiet Ewropej u l-Istati Membri Tagħhom, minn Naħa, u l-Federazzjoni Russa, min-Naħa l-Oħra, tal-24 ta' Ġunju 1994 (minn issa 'l quddiem il-"PCA"), dan għandu jittieħed bħala li jirreferi għal tilwim li jirrigwarda dan il-Protokoll jew il-Ftehim. 3. Il-bord ta' konċiljazzjoni li twaqqaf skont il-paragrafu 1 ta' dan l-Artikolu ma għandux ikollu l-kompetenza li jikkunsidra l-kompatibilità ta' miżura ta' Parti eżaminata minn dak il-bord ta' konċiljazzjoni mad-dispożizzjonijiet tal-PCA jew tal-Ftehim tad-WTO. 4. Jekk il-lista indikattiva tal-konċiljaturi prevista fil-paragrafu 1 tal-Artikolu 4 tad-Deċiżjoni tal-PCA dwar Soluzzjoni għat-Tilwim ma tkunx ġiet stabbilita sa meta l-Parti titlob li jitwaqqaf bord ta' konċiljazzjoni skont l-Artikolu 3 ta' dik id-Deċiżjoni għal allegata vjolazzjoni ta' dan il-Protokoll jew tal-Ftehim, u jekk Parti tonqos milli taħtar konċiljatur jew il-Partijiet ma jirnexxilhomx jaslu għal ftehim mal-president tal-bord ta' konċiljazzjoni fi ħdan il-limiti taż-żmien rispettivi stabbiliti għal din il-fini fl-Artikolu 4 ta' dik id-Deċiżjoni, kwalunkwe Parti tista' titlob lid-Direttur Ġenerali tad-WTO biex jinnomina għall-ħatra lill-konċiljaturi li jifdal. Id-Direttur-Ġenerali tad-WTO, wara konsultazzjoni mal-Partijiet, jgħarraf liż-żewġ Partijiet għat-tilwima bil-konċiljatur(i) nominati sa mhux aktar tard minn 20 jum wara d-data tal-wasla ta' dik it-talba. 5. Id-dispożizzjonijiet rilevanti għas-soluzzjoni tat-tilwim ta' kwalunkwe ftehim bejn l-UE u r-Russja sussegwenti għall-PCA (minn issa 'l quddiem il-"Ftehim il-Ġdid"), għandhom japplikaw għat-tilwim marbut mal-allegata vjolazzjoni tal-obbligi skont dan il-Protokoll jew skont il-Ftehim. Huwa mifhum li kull meta l-Ftehim il-Ġdid jirreferi għal tilwim dwar il-Ftehim il-Ġdid, dan għandu jittieħed li qed jirreferi għal dan il-Protokoll jew għall-Ftehim. Taqsima 13 DħUL FIS-SEħħ ARTIKOLU 26 1. Dan il-Protokoll għandu jiġi approvat mill-Partijiet skont il-proċeduri interni rispettivi tagħhom. 2. Dan il-Protokoll għandu jidħol fis-seħħ 30 jum wara d-data li fiha l-Partijiet jagħmlu skambju ta’ notifiki bil-miktub li jiċċertifikaw li jkunu lestew il-proċeduri interni rispettivi tagħhom jew f’tali data oħra li l-Partijiet ikunu qablu dwarha, iżda mhux qabel id-data tal-adeżjoni tal-Federazzjoni Russa fl-Organizzazzjoni Dinjija tal-Kummerċ. 3. Sakemm jidħol fis-seħħ, dan il-Protokoll għandu jiġi applikat provviżorjament mid-data tal-adeżjoni tal-Federazzjoni Russa mal-Organizzazzjoni Dinjija tal-Kummerċ. Magħmul fi […] fi […] 20[..], f'duplikat kemm bil-lingwa Russa u kemm b’dik Ingliża, biż-żewġ testi jkunu awtentiċi ndaqs. Anness L-UNJONI EWROPEA/ЕВРОПЕЙСКИЙ СОЮЗ | AWTORIZZAZZJONI TAL-KWOTA / РАЗРЕШЕНИЕ НА КВОТУ | 1 Importatur (isem, indirizz sħiħ, pajjiż, Nru tal-VAT) / Импортер (наименование, почтовый адрес, страна местонахождения, ИНН) | 2 Ħarġa Nru / Номер выдачи | KOPJA TAD-DETENTUR/Копия держателя | 3 Esportatur (isem, indirizz sħiħ, Nru tal-VAT) / Экспортер (наименование, почтовый адрес, ИНН) | 4 L-Awtorità responsabbli għall-ħruġ (isem, indirizz u Nru tal-telefon) / Орган, ответственный за выдачу (наименование, адрес и номер телефона) | 5 Dikjarant/rappreżentattiv kif applikabbli (isem u indirizz sħiħ) / Декларант/представитель (наименование и почтовый адрес) | 6 L-aħħar jum ta' validità / Последний день срока действия | 7 Deskrizzjoni tal-prodotti / Описание товаров | 8 Kodiċi NM/Код ТН ВЭД | 9 Kwantità f'm3 / Количество в м3 | 10 Kummenti addizzjonali / Дополнительная информация | 11 Endorsjar mill-awtorità kompetenti / Подтверждение компетентного органа Data/Дата: Post/Место: (Firma).(Подпись) (Timbru)/(Место печати) | [1] ĠU C , , p. . [2] ĠU L 55, 28.2.2011, p. 13.